Samtök iðnaðarins telja að svigrúm sé fyrir peningastefnunefnd Seðlabanka Íslands að lækka stýrivexti bankans enn frekar og draga þar með úr áhrifum samdráttar í hagkerfinu , að því er fram kemur í tilkynningu á vef samtakanna . Næsta vaxtaákvörðun bankans verður kynnt 12. desember . Færa Samtök iðnaðarins rök fyrir lækkun stýrivaxta með því að vísa til þess að „ verðbólga og verðbólguvæntingar hafa verið að lækka og eru nú við 2,5% verðbólgumarkmið Seðlabankans . Líkur eru taldar á því að verðbólgan haldi áfram að lækka á næstunni og fari undir verðbólgumarkmið bankans í upphafi næsta árs . “ Niðursveiflan í efnahagslífinu er vaxandi og horfur um hagvöxt fyrir næsta ár hafa verið að versna , að sögn samtakanna sem fagna því að stýrivextir hafa verið lækkaðir um 1,5 prósentustig frá í maí og eru þeir nú 3% . Þá er það talið „ mikið hagsmunamál fyrir fyrirtæki og almenning að stýrivextir bankans séu lækkaðir nægjanlega hratt og mikið við þessar aðstæður “ . Þrengir að fyrirtækjunum Í tilkynningunni er sagt frá því að á sama tíma og stýrivextir hafa lækkað hefur dregið úr framboði lánsfjár . „ Það hefur meðal annars þrengt að vaxtarmöguleikum fyrirtækja og komið fram í samdrætti í fjárfestingum þeirra . “ Þá hefur yfirstandandi niðursveifla í efnahagslífinu verið fremur mild , að mati Samtaka iðnaðarins , sérstaklega í samanburði við fyrri niðursveiflur . Jafnframt er lág skuldastaða fyrirtækja , heimila og hins opinbera sögð gefa efnahagslífinu talsverðan viðnámsþrótt . Auk þess er bent á að hrein staða þjóðarbúsins við útlönd mælist um fjórðungur af landsframleiðslu og sagt að viðbrögð hagstjórnar hafi dregið úr niðursveiflunni . Hins vegar sé útlit fyrir lítinn hagvöxt á næsta ári og hefur atvinnuleysi farið vaxandi . „ Telja Samtök iðnaðarins að frekari hagstjórnaraðgerða sé þörf til þess að beina hagkerfinu inn á nýtt hagvaxtarskeið . Halda verður áfram því lækkunarferli sem nú er hafið . “